**Structura subiectelor**

**Clasa a VII –a**

**Elemente de limbă latină şi cultură romanică**

**Elemente de limbă latină**:

*Etapa locală:*

- substantivul (declinările I şi a II-a, gen, număr, caz – nominativ și acuzativ - singular);

- verb: *esse* şi verbele regulate la indicativ prezent;

- cifre romane – cifre arabe

*Etapa judeţeană:*

*-* se adaugă la substantiv genitivul singular şi la verb indicativul imperfect;

*-* diferenţa dintre moştenire şi împrumut;

- fondul latin al limbii române;

- lexic latin în alte limbi romanice (e.g. identificarea sensului etimonului latin, pornind de la cuvinte moștenite/neologice din limba română, din alte limbi romanice/moderne;)

*Etapa naţională:*

- se adaugă – substantiv - declinarea a III -a, nominativ și acuzativ – plural, genitiv plural, cazurile dativ şi ablativ – singular și plural;

- adjectivul (prima clasă)

- cuvinte de origine latină în limbi neromanice (engleză).

- vocabular internaţional de origine greco-romană în diverse domenii ale cunoașterii (e.g. termeni științifici de uz școlar).

**Elemente de civilizaţie greco-romană şi de cultură romanică:**

*Etapa locală:*

- elemente de mitologie (*e.g*. acvila, lupoaica etc.), mituri fondatoare (Romulus şi Remus);

*Etapa judeţeană* (se adaugă)

*-* simboluri relevante pentru cultura europeană (arcul de triumf, bazilica, templul).

- panteonul greco-roman (zeii, funcţii: Iuppiter, Iuno)

- puterea romană. Evoluţie în timp şi spaţiu (perioada Regalităţii - Romulus şi Numa.

*Etapa naţională:* (se adaugă)

- Puterea romană. Evoluţie în timp şi spaţiu (perioada Republicii și a Imperiului: Caesar și Traian); - întemeierea Republicii; principalele elemente de organizare a statului roman: senatul / magistraţii (cvestor, edil, consul) / poporul.

- arta greco-romană şi moştenirea ei europeană (exerciţii de identificare vizuală din domeniul arhitecturii şi sculpturii) .

- panteonul greco-roman (zeii, funcţii: Venus, Apollo, Minerva, Mars)

**Valori greco-romane perene:**

*Etapa locală:*cultura legii, responsabilitatea.

*Etapa judeţeană:* gloria, moderaţia

*Etapa naţională:*puterea cuvântului, dialogul, binele personal/public

**Structura subiectelor** - valabilă pentru toate etapele (locală, judeţeană şi naţională)

**Subiectul I** **– 30 puncte**

- vizează verificarea elementelor de limbă latină prin traducerea unui text (gnomic, juridic, epigrafic sau didactic) relevant pentru noţiunile de limbă vizate.

Note: Textul poate să fie însoţit de note şi precizări ajutătoare.

Textul va avea dimensiuni reduse (15-20 de cuvinte).

Elevii trebuie să fie familiarizaţi cu topica limbii latine.

Se poate oferi (dacă se consideră necesar) un indiciu de decriptare a sensului global al textului (e. g. Titlul sau fraza de început în limba română).

Pentru orice secvenţă de text care depăşeşte nivelul de cunoştinţe al elevilor se vor oferi explicaţii punctuale/sugestii de traducere.

**Subiectul II – 30 puncte**

a) Exerciţii gramaticale de diverse tipuri, conform programei şcolare: a) completarea desinenţelor; selectarea intrusului dintr-o listă de cuvinte; treceri de la singular la plural şi invers; înlocuiri, refaceri de propoziţii scurte etc.

b) exerciții lexicale și gramaticale de valorificare a elementelor de limbă latină în limba română / limbi moderne; identificarea în textul necunoscut a unor termeni al căror etimon /radical se poate găsi în vocabularul limbii române/limbilor moderne; identificarea unor cuvinte moştenite / împrumutate; identificarea şi explicarea erorilor de limbă română dintr-un enunţ din perspectiva gramaticii limbii latine;

**Subiectul III 30 puncte**

**a.**

- exerciţii de corelare a elementelor cultural-civilizaţionale antice cu cele ale lumii contemporane (elemente de mitologie, de arhitectură, artă etc.)

**b.**

Pornind de la un text reprezentativ sau o imagine însoțită de explicații, subiectul va urmări identificarea şi comentarea unor valori etico-morale.

Bibliografie orientativă:

1. Alexandru Dudău, Simona Georgescu, Theodor Georgescu, *Elemente de limbă latină și de cultură romanică – manual pentru clasa a VII-a*; editura Art-Klett, 2019

2. Marcela Graţianu, Alexandru Popp, *Elemente de limbă latină și de cultură romanică – manual pentru clasa a VII-a*, editura Aramis, 2019.

3. Titus Livius, *De la fundarea Romei*, Editura Științifică, 1959-

4. Anna Ferrari, *Dicţionar de mitologie greacă şi romană*, Editura Polirom, 2003.

5. Nicolae Lascu, *Cum trăiau romanii*, Editura Științifică, 1965.

6. Eugen Cizek, *Istoria Romei,* Editura Paideia, 2002.

7. Diverse albume de artă cu reprezentări ale moștenirii arhitecturale greco-romane

N.B. Timpul efectiv de lucru este de 3 ore. Se permite utilizarea dicţionarului latin – român ori latin – o limbă modernă. Se acordă, din oficiu, 10 puncte.

**Clasa a VIII a**

La clasa a VIII a, programa de olimpiadă rămâne aceeași, *cf*. anexa 4 din Regulamentul de organizare al Olimpiadei de Limbi Clasice nr. 24316/11.01.2018

**Clasa a IX-a**

**Subiectul I – 40 puncte**

Traducerea unui fragment de text din C. Iulius Caesar, *De bello Gallico* – eventual adaptat prin eliminarea structurilor care depășesc programa de studiu și prin reformulare, acolo unde este nevoie. Elementele de conținut ale fragmentului pot fi anticipate pe baza unui titlu (în limba română).

Noțiuni gramaticale:

* morfologia numelui – substantivul (la etapa locală declinările I – III, iar pentru etapa județeană și cea națională toate declinările); adjectivul ( la etapa locală – adjectivele de prima clasă, fără grade de comparație, la etapa județeană – adjectivele de prima și a doua clasă, fără grade de comparație, iar la etapa națională se adaugă comparația regulată și adjectivele *bonus, malus, magnus, parvus și multus*, inclusiv cu gradele lor de comparație); pronumele (la etapa locală și județeană – personal, reflexiv și posesiv, iar la etapa națională se adaugă relativul și demonstrativele *hic, ille, is*;
* morfologia verbului[[1]](#footnote-1) (la etapa locală – indicativ prezent și imperfect, la etapa județeană se adaugă indicativul viitor, iar la națională se adaugă indicativul perfect, imperativul prezent, conjunctivul prezent și imperfect – toate la diateza activă).

Textul va avea dimensiuni reduse (maximum cinci rânduri), evitându-se conjuncțiile cu mai multe sensuri (*ut* sau *cum*) sau concordanțele care presupun reguli speciale. Majoritatea propozițiilor vor fi principale, dar este posibil să apară subordonate, introduse prin conjuncții explicite, care pot fi înțelese cu ajutorul dicționarului. Nu vor apărea subordonate cu infinitiv sau cu participiu. Vor fi evitate situații sintactice speciale (genitivul complement, acuzativul de relație etc.), dar este posibil să apară complemente în ablativ fără prepoziție, deci se recomandă ca elevii să fie familiarizați cu situațiile cele mai frecvente și concrete ale ablativului instrumental (tradus prin *cu, prin* etc). Textul poate conține predicate nominale, conjuncția enclitică -*que*, nume de populații sau de personaje. Va fi alterat cât mai puțin cu putință – se recomandă așadar ca elevii să fie familiarizați cu topica latină.

**Subiectul al II-a – 30 puncte**

1. Analiza morfologică a unor cuvinte din text (substantive, adjective, pronume, verbe studiate), cu precizarea tuturor categoriilor gramaticale.
2. Exerciții gramaticale de diverse tipuri, conform programei școlare: treceri de la singular la plural și invers, completarea desinențelor, înlocuiri, refaceri de propoziții, selectarea „intrusului” dintr-o listă de cuvinte etc.
3. Identificarea în textul necunoscut a unor termeni a căror rădăcină se poate regăsi în vocabularul limbii române sau a altor limbi moderne.

**Subiectul al III-a – 20 puncte**

Noțiuni de istorie și civilizație romană – etapa locală: personaje emblematice pentru destinul Romei – *Aeneas, Romulus, Numa Pompilius*; etapa județeană: se adaugă *Servius Tullius și Tarquinius Superbus*. La etapa națională: instituțiile politice esențiale ale Romei republicane: *Senatul*, magistraturile ordinare și extraordinare și personalități remarcabile: *Brutus*, *Scipio Africanus / Hannibal*.

Bibliografie: 1. Titus Livius, *Ab Urbe condita*, cărțile I, IV, V și VI, în traducere.

2. Michael Crawford, *Roma republicană.*

Notă: Nu se va propune subiect de retroversiune.

N.B. Timpul efectiv de lucru este de 3 ore. Se permite utilizarea dicționarului latin – român ori latin – o limbă modernă. Se acordă, din oficiu, **10 puncte**.

**Clasa a X-a**

**Subiectul I – 40 puncte**

Traducerea unui fragment de text (maximum 8 rânduri) din C. Iulius Caesar, *De bello Gallico*. Textul poate fi precedat sau/și urmat de o secvență de text în traducere și de un titlu semnificativ. Pentru traducerea textului, dacă se va considera necesar, se pot propune explicații sau sugestii de traducere pentru aspecte lingvistice mai dificile.

Noțiunile de limbă verificate: morfologia numelui (fără pronumele nehotărâte) și a verbelor regulate, integral. Se adaugă verbele deponente. Verbele neregulate principale și compușii lor se vor introduce gradual, astfel: *esse* (inclusiv *posse*) și *ire* pentru etapa locală și județeană; *ferre* se adaugă la etapa națională. Nu se mai urmărește însușirea problematicii verbelor semi-deponente și defective. Sintaxa: sintaxa cazurilor nu se va studia pentru etapa locală, ci doar pentru etapa județeană și națională. Sintaxa frazei: relativa determinativă (reală/atributivă), pentru faza locală, completiva infinitivală (se adaugă la faza județeană), participiala relativă și participiala absolută (se adaugă la faza națională). Se recomandă ca textul să nu conțină stil indirect sau infinitive istorice și să se evite, pe cât posibil, apariția subordonatelor introduse prin *ut* sau *cum*.

**Subiectul al II-lea – 20 puncte**

Va cuprinde exerciții gramaticale de diverse tipuri, conform programei școlare: analiza unor cuvinte din text (morfologic și sintactic), cu precizarea tuturor categoriilor gramaticale și a funcțiilor primare ale cazurilor (subiect, predicat verbal/nominal, atribut, complement direct, indirect, de agent și circustanțialele cele mai frecvente: de loc, de timp, de mod, instrumental, sociativ, cauzal); analiza sintactică a unei fraze din text cu identificarea tipurilor de propoziții studiate (infinitivale, participiale, relativă determinativă); identificarea în text a unor cuvinte sau propoziții care se supun anumitor criterii.

**Subiectul al III lea – 30 puncte**

Retroversiune, pe baza noțiunilor de gramatică precizate mai sus, constând dintr-un text tradus din *De bello Gallico*, de maxim 30 de cuvinte, pe care concurenții trebuie să-l retraducă în limba latină. Se vor verifica cunoștințele de limbă conform programei de concurs stabilite pentru fiecare etapă. Nu se va propune subiect de cultură și civilizație.

N.B. Timpul efectiv de lucru este de 3 ore. Se permite utilizarea dicționarului latin – român ori latin – o limbă modernă. Se acordă, din oficiu, **10 puncte**.

**Clasa a XI -a**

**Subiectul I**. Traducerea unui fragment din opera lui Gaius Iulius Caesar (*De bello Gallico* sau *De bello civili*) de 8-10 rânduri. Fragmentul nu va fi adaptat, dar poate fi însoțit de explicații sau sugestii de traducere.**50 puncte**

(Noțiunile de limbă: morfologie – integral; sintaxa – fără conjugările perifrastice și stilul indirect. Pot apărea situații de *consecutio temporum* la subordonatele completive, precum și infinitive istorice. Textul poate conține propoziții circumstanțiale.)

**Subiectul al II-lea** Comentariul unui text bilingv din următoarele opere ale lui Marcus Tullius Cicero: *Catilinarele* (faza locală), *Pro Milone* și *De oratore* (cartea I) (faza județeană), *De finibus bonorum et malorum* (cartea I) (faza națională).**40 puncte***.*

NU se propun subiecte de analiză gramaticală sau retroversiune.

N.B. Timpul efectiv de lucru este de 3 ore. Se permite utilizarea dicționarului latin – român ori latin – o limbă modernă. Se acordă, din oficiu, **10 puncte**.

**Clasa a XII -a**

**Subiectul I** Traducerea unui fragment de text din opera lui Marcus Tullius Cicero (orice operă). Fragmentul nu va fi adaptat, dar poate fi însoțit de explicații sau sugestii de traducere. **50 puncte**

(Noțiunile de limbă: morfologie și sintaxă (integral), conform programei școlare. Se recomandă evitarea, pe cât posibil, a unor fragmente care să conțină stil indirect sau conjugări perifrastice. Pot apărea situații de *consecutio temporum.*)

**Subiectul al II-lea** Comentariul unui text bilingv (sau analiză comparativă a unor texte) din următorii autori: Catullus – *Carmina,* lirica erotică (faza locală), Vergilius - *Aeneis* (cărțile I – VI) (se adaugă la faza județeană) și Horatius, *Carmina* (se adaugă la faza națională)**. 40 puncte**.

N.B. Timpul efectiv de lucru este de 3 ore. Se permite utilizarea dicționarului latin – român ori latin – o limbă modernă. Se acordă, din oficiu, **10 puncte**.

1. Distribuția modurilor și timpurilor verbelor regulate, în funție de etapa de concurs, este valabilă și pentru verbul *esse*. [↑](#footnote-ref-1)